Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2019/C 431/17)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»KAKI RIBERA DEL XÚQUER«

EU-nr.: PDO-ES-02288 — 9.2.2017

BOB (X) BGB ()

1. Ansøgende sammenslutning og legitim interesse

Consejo Regulador de la Denominación Geográfica Protegida »Kaki Ribera del Xúquer«

Plaça del País Valencià 7, 46250 Alcudia (Valencia), Spanien

Tlf. +34 962997702

E-mail: d.o.kaki@kakifruit.com

Kontrolorganet for den beskyttede oprindelsesbetegnelse »Kaki Ribera del Xúquer« har en legitim interesse i at indgive ansøgning om ændring af varespecifikationen, idet det er kontrolorganet for nævnte BOB og er godkendt i henhold til standard UNE-EN ISO/IEC 17065. Det består af kakiproducenter fra det afgrænsede område og udfører også salgs- og distributionsfremmende tiltag.

2. Medlemsstat eller tredjeland

Spanien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☒ Geografisk område

☐ Bevis for oprindelse

☒ Produktionsmetode

☒ Tilknytning

☐ Mærkning

☐ Andet (angives nærmere)

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændringer

1. Den første ændring består i udvidelsen af det geografiske område, så det omfatter følgende kommuner: Picassent, Alcàsser, Cotes, Xàtiva, La Llosa de Ranes, Rotglà i Corberà, Llocnou d'En Fenollet, Bartxeta, Genovés, Benigànim, Quatretonda, Llutxent og La Pobla del Duc.

Siden ministeriet for landbrug, fiskeri og fødevarer under Valencias lokalregering (Generalitat Valenciana) igangsatte proceduren for registrering af oprindelsesbetegnelsen »Kaki Ribera del Xúquer« i 1998 og den efterfølgende offentliggørelse af denne BOB i 2002 i De Europæiske Fællesskabers Tidende, har kakidyrkningen været inde i en kraftig vækst i det afgrænsede geografiske område i provinsen Valencia. Produktionen er steget fra knap 4 000 ton i 1997 til over 200 000 ton for den seneste høst i 2015 med alt, hvad dette betyder i økonomisk og samfundsmæssig henseende.

I 1998, da kontrolorganet blev nedsat, foregik kakidyrkningen isoleret i et begrænset område i Ribera, hvor produktionen var koncentreret i blot fem kommuner. Men i årenes løb skete der en kraftig vækst i denne afgrøde, og produktionen bredte sig til hele Ribera og de omkringliggende kommuner.

Ifølge de officielle tilgængelige tal er kakidyrkningsarealet i provinsen Valencia siden 2002 faktisk steget fra lidt over 1 900 ha til over 14 659 ha i 2015. Selv om produktionen især er koncentreret om kommunerne i Ribera, har den bredt sig til de tilstødende kommuner, der har de samme klima- og jordbundsforhold som det beskyttede område.

Kakidyrkningen har vundet indpas i disse kommuner gennem de seneste mere end ti år og på tilfredsstillende vis, eftersom planten har tilpasset sig lige så godt i dette område som i de kommuner, der allerede er omfattet af den beskyttede oprindelsesbetegnelse, og frugterne af denne avl udviser de samme fysisk-kemiske og organoleptiske egenskaber.

Det foreslås derfor at udvide området under den beskyttede oprindelsesbetegnelse for at holde trit med væksten i og tilpasningen af kakidyrkningen i visse kommuner og på grund af kvaliteten af afgrøden, idet det samtidig sikres, at de kakifrugter, der produceres i disse kommuner, har nøjagtig de samme egenskaber som de kakifrugter, der produceres i de allerede beskyttede områder. Denne udvidelse kan medføre en maksimal stigning på 20 % i den produktion, som i øjeblikket er omfattet af BOB.

De klimatiske forhold i de kommuner, som foreslås indlemmet i det afgrænsede område, svarer til dem, der hersker i de allerede beskyttede kommuner, og de kakifrugter, der produceres der, er identiske med dem, som allerede er omfattet af BOB. I øvrigt føjes kommunen Cotes til listen over kommuner under BOB, idet den ved en fejl ikke var optaget på listen ved udarbejdelsen af den oprindelige varespecifikation, selv om den er blandt kommunerne i Ribera Alta, og den er omgivet af kommuner, som findes på den oprindelige liste i den første varespecifikation.

Derudover slettes følgende sætning i afsnittet om det geografiske område: »Det areal, der i det beskyttede område er afsat til afgrøden, er på ca. 2 300 ha, hvoraf næsten 1 800 ha er registreret.«

Nævnte afsnit skulle kun omfatte de kommuner, der er omfattet af oprindelsesbetegnelsen. Antal dyrkede hektar — uanset om de er registreret eller ikke hos kontrolorganet — varierer, og der er derfor ingen grund til, at det er anført i varespecifikationen.

2. Den anden ændring består i at tilføje præciseringer til afsnittet om beskrivelse af produktet. Konkret erstattes sætningen »Ved forsendelse skal kakifrugterne være med blomsterbæger og stilk« med sætningen »Ved forsendelse skal kakifrugterne være med blomsterbæger og med eller uden stilk«.

I varespecifikationen angives det i punkt 2 — Beskrivelse af produktet, at kakifrugterne skal forsendes »med blomsterbæger og stilk«. Ikke desto mindre står der i punkt 5 — Fremstilling af produktet i samme varespecifikation, at »stilken i forbindelse med høsten afskæres, sådan at blomsterbægret bliver siddende på frugten«, hvilket er samme affattelse som i det offentliggjorte enhedsdokument. Det kan skabe forvirring, eftersom det på den ene side anføres, at stilken skal være der, på den anden side at den skal skæres af.

For at undgå fejlfortolkninger erstattes således i punkt 2 — Beskrivelse af produktet i varespecifikationen udtrykket »med blomsterbæger og stilk« af formuleringen »med blomsterbæger og med eller uden stilk«, hvilket svarer til, at stilken i forbindelse med høsten kan skæres kortere eller længere, blot den aldrig rækker oven for blomsterbægret, for at undgå at der prikkes hul på de andre frugter i høstkasserne. Det skal dog bemærkes, at en del af stilken befinder sig under kakifrugtens øverste kant, fordi midten af blomsterbægret med stilken er trykket ned i forhold til frugtens øvre del, selv om det anbefales at fjerne stilken helt for at undgå at beskadige de øvrige frugter under høsten.

3. Den tredje ændring vedrører fjernelsen af følgende sætning fra beskrivelsen af produktet: »Ved forsendelse skal kakifrugterne være fri for fremmed lugt og/eller smag.«

Det, der foreslås slettet her, forekommer nemlig sjældent ved denne type frugt, idet »fremmed lugt« kun kan skyldes forrådnelsesprocessen eller let påviselige fysiologiske forandringer, og disse problemer er allerede omfattet af kvalitetsstandarderne. Med hensyn til udtrykket »fremmed smag« er det underforstået, at der skal foretages smagstest af frugterne, hvilket ikke giver mening, idet »fremmed smag« ligeledes kun kan skyldes forandringer i frugten knyttet til sygdomme eller fysiologiske forstyrrelser, som let kan iagttages med det blotte øje.

De aspekter, som garanterer produktkvaliteten, er allerede omfattet af en undersøgelse i forbindelse med de kontroller, der foretages af såvel kontrolorganet som de erhvervsdrivende. Fjernelsen af dette udtryk bør hindre forvirring om kontrol med og certificering af produktet.

4. Den fjerde ændring består i at tilføje følgende udtryk: »samt hvad der er acceptabelt for frugt, der ikke opfylder standarden«. Konkret tilføjes denne sætning i afsnittet om beskrivelse af produktet to gange i den del, hvor acceptable fejl defineres.

Ud over de analytiske faktorer nævnes i produktbeskrivelsen også egenskaber, der beskriver produktet, heriblandt fejl på overfladen, som er tilladt. Der er således angivet en tilladt maksimumsstørrelse for æstetiske fejl, både runde og rektangulære. Der findes imidlertid forskellige typer fejl (runde og rektangulære) og forskellige grænseværdier for hver af disse typer. Denne nærmere klassificering er angivet i kvalitetshåndbogen for BOB »Kaki Ribera del Xúquer«.

I kvalitetsstandarderne for frugt og grøntsager er der fastlagt flere kategorier (Extra, I, II osv.). For hver kategori er der tilladt et (begrænset) antal frugter, som ikke opfylder parametrene. Disse frugter betegnes som »frugt, der ikke opfylder standarden«.

Med ændringen indføres der en tolerancemargin for frugt, der ikke opfylder standarden. Denne præcisering fastsætter de grænser for overfladefejl, der er fastlagt i varespecifikationen, og henviser til kvalitetshåndbogen for oprindelsesbetegnelsen, som nærmere angiver de forskellige typer fejl, man kan finde på frugterne, og de tilhørende grænseværdier. Disse kvalitetsstandarder og de eksisterende modeller for kvalitetsstandarder henviser til frugter, der ikke opfylder standarden, nemlig frugter, som ikke ligger inden for de fastsatte grænser, og for hvilke kontrolorganet i sine kvalitetsstandarder ligeledes har fastlagt grænser.

Det foreslås at tilføje sætningen »samt hvad der er acceptabelt for frugt, der ikke opfylder standarden« for at undgå vilkårlige fortolkninger af dette aspekt og klart præcisere de tilladte procentsatser ifølge kvalitetsstandarderne. Endvidere risikerer den manglende præcisering i varespecifikationen at afføde forkerte fortolkninger vedrørende kontrol- og certificeringsprocessen, idet dette aspekt ikke er nævnt i varespecifikationen, men kun i kontrolorganets kvalitetsstandarder, hvorfor det findes nødvendigt at harmonisere disse to dokumenter.

5. Den femte ændring vedrører afsnittet fremstilling af produktet og består i en ajourføring af høstdatoerne for kakifrugterne.

Dette afsnit indeholdt nemlig tidligere sætningen »Høsten finder sted mellem slutningen af september og begyndelsen af november«. Den nye ordlyd er fremover: »Høsten finder sædvanligvis sted fra slutningen af september og kan strække sig til slutningen af december eller begyndelsen af januar«.

Siden registreringen af den beskyttede oprindelsesbetegnelse har klimaforandringerne og udviklingen i dyrkningsteknikkerne forlænget høstperioden for kakifrugterne. Det har således i nogle år været normalt, at kakihøsten varer helt til slutningen af december eller endda begyndelsen af januar, og denne udvikling skal fremgå af varespecifikationen.

6. Den sjette ændring gælder afsnittet om tilknytning og navnlig punktet om de naturbestemte faktorer, som giver det beskyttede område dets særlige karakter.

Konkret erstattes sætningen »Ribera del Xúquer er et naturområde i provinsen Valencia omgivet af en bred kvartær dal eller flodslette, der gennemstrømmes af floden Júcar (Xúquer på valenciansk) og bifloden Magro« af ordlyden »La Ribera del Xúquer er et vidtstrakt område, som også omfatter kommunerne Ribera Alta og Ribera Baixa samt de omkringliggende kommuner, som gennemstrømmes af floden Xúquer (valenciansk for Júcar) og dens bifloder. Området ligger i provinsen Valencia og er omgivet af en bred kvartær dal eller flodslette, der gennemstrømmes af floderne Xúquer og Magro«.

Den første ændring tilføjer flere kommuner i varespecifikationen. I afsnittet om tilknytning i varespecifikationen nævnes de naturbestemte faktorer, og det geografiske område for BOB beskrives. Logisk set skal afsnittet om tilknytning være i overensstemmelse med udvidelsen af det beskyttede område, hvorfor beskrivelsen af det beskyttede område er omformuleret for at svare til det nye område, der er genstand for ansøgningen og omfatter disse nye kommuner.

ENHEDSDOKUMENT

»KAKI RIBERA DEL XÚQUER«

EU-nr.: PDO-ES-02288 — 9.2.2017

BOB (X) BGB ()

1. Betegnelse

»Kaki Ribera del Xúquer«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Klasse 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Kakifrugt (Diospyros kaki) af sorten »Rojo brillante« beregnet til friskkonsum. Kakifrugten er et bær, som normalt dannes uden bestøvning og derfor ingen kerner har.

Frugtens egenskaber: På høsttidspunktet er frugten gulorange; den færdigmodnede frugt har en stærkt rød farve. Skrællen er af middel tykkelse og hæfter ganske godt an til frugtkødet. Frugtkødet er fast, orange eller rødligt, når frugten høstes, og får en stærkt rød farve, når frugten er moden. Den modne frugt har en sødlig smag. Inden modningen har den en meget syrlig smag. Formen er rund og let aflang.

Ved forsendelse skal kakifrugterne være:

— hele

— med blomsterbæger og med eller uden stilk

— ubeskadigede (frugter med beskadiget eller råddent frugtkød tages fra)

— rene, praktisk taget fri for synlige fremmedlegemer

— fri for unormal ydre fugt.

Kakifrugter med beskyttet oprindelsesbetegnelse skal have en diameter på mindst 61 mm.

Frugtkødet må ikke være beskadiget. Dog kan mindre, æstetiske fejl i skrællen, som ikke skader produktets generelle kvalitet, holdbarhed og udseende i emballagen accepteres inden for følgende grænser:

— højst 1 cm2 af den samlede overflade for æstetiske fejl (som ikke påvirker frugtkødet) med en aflang eller rektangulær form. Den højst tilladte tolerance er 2 cm2, men må dog aldrig overstige 20 % af frugten. I de to tilfælde fastsættes de forskellige grænser afhængigt af fejltypen ifølge kvalitetsstandarderne for den beskyttede oprindelsesbetegnelse »Kaki Ribera del Xúquer«, samt hvad der er acceptabelt for frugt, der ikke opfylder standarden.

— en overflade svarende til en cirkel med en diameter på højst 1,5 cm for æstetiske fejl (som ikke påvirker frugtkødet) med en rund form. Den højst tilladte tolerance er 2,5 cm, men må dog aldrig overstige 20 % af frugten. I de to tilfælde fastsættes de forskellige grænser afhængigt af fejltypen ifølge kvalitetsstandarderne for den beskyttede oprindelsesbetegnelse »Kaki Ribera del Xúquer«, samt hvad der er acceptabelt for frugt, der ikke opfylder standarden.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

De enkelte operatører anvender deres egne vareetiketter, som kan undersøges af kontrolinstansen, der skal sikre, at nomenklatur og logoer for den beskyttede oprindelsesbetegnelse anvendes korrekt. Etiketterne skal være forsynet med teksten »denominación de origen protegida »Kaki Ribera del Xúquer«« (beskyttet oprindelsesbetegnelse »Kaki Ribera del Xúquer«).

4. Kort angivelse af det geografiske områdes afgrænsning

Produktionsområdet omfatter jorde med de egenskaber, der kræves ved denne afgrøde i følgende kommuner: Albalat de la Ribera, Alberic, Alcàntera de Xúquer, Alcàsser, L'Alcúdia, Alfarp, Algemesí, Alginet, Almussafes, Alzira, Antella, Bartxeta, Beneixida, Benicull de Xúquer, Benifaió, Benigànim, Benimodo, Benimuslem, Carcaixent, Cárcer, Carlet, Catadau, Corbera, Cotes, Cullera, L'Ènova, Favara, Fortaleny, Gavarda, Genovés, Guadassuar, Llaurí, Llombai, Lloc Nou d'en Fenollet, La Llosa de Ranes, Llutxent, Manuel, Masalavés, Monserrat, Montroy, La Pobla del Duc, La Pobla Llarga, Picassent, Polinyà de Xúquer, Quatretonda, Rafelguaraf, Real de Montroy, Riola, Rotglà i Corberà, Sant Joanet, Sellent, Senyera, Sollana, Sueca, Sumacàrcer, Tous, Turís, Villanueva de Castellón og Xàtiva, som alle ligger i provinsen Valencia i regionen Valencia.

5. Tilknytning til det geografiske område

5.1. Det geografiske områdes egenart:

Historisk baggrund

Kakitræet er et frugttræ i ibenholtfamilien, der stammer fra Kina, hvor dyrkningen begyndte i det 8. århundrede. I løbet af anden halvdel af det 19. århundrede blev dyrkningen af kaki indført i Vesteuropa og dukkede op i Spanien i 1870'erne. I dag ligger den nationale produktion hovedsagelig i regionen Valencia, hvor man finder det område, som er beskyttet af oprindelsesbetegnelsen »Kaki Ribera del Xúquer«. Her er 50 % af den samlede produktion koncentreret.

Kakisorten »Rojo brillante« opstod af sig selv ved, at der blev sået frø i udkanten af en mark i kommunen Carlet. Den egentlige dyrkning af frugten gik i gang omkring 1960 i kommunen Alcudia og har siden undergået en rivende udvikling.

Naturbestemt egenart

La Ribera del Xúquer er et område, som omfatter kommunerne langs floden Xúquer (valenciansk for Júcar) og dens bifloder i provinsen Valencia, som hører til Ribera Alta og Ribera Baixa samt de omkringliggende kommuner, som gennemstrømmes af floden Xúquer og dens bifloder. Området ligger i provinsen Valencia og er omgivet af en bred kvartær dal eller flodslette, der gennemstrømmes af floderne Xúquer og Magro.

En stor del af dyrkningsarealerne er beliggende på sletterne ved floderne Xúquer og Magro. Jorderne er meget kompakte og frugtbare og består af aflejret materiale fra Xúquer-floden og dennes bifloder, der har deres udspring i bjergene. I dalbundene, hvor arealerne kun har en svag hældning, findes der kolluvial jord, en rød løs jord, der egner sig godt til intensiv dyrkning.

Områdets klima er mildt, og den årlige middeltemperatur 17 °C, i januar er middeltemperaturen 9-10 °C, og i august 24-25 °C. Der er meget sjældent overskyet, og det regner i gennemsnit 400-500 mm om året. Hertil kommer, at de omgivende bjerge beskytter planterne mod frost — især i dalene omkring bifloderne.

5.2. Produktets egenart

Sorten »Rojo brillante« er en lokal sort fra området, der er resultatet af en spontan mutation af en anden lokal sort, og som derfor er særdeles velegnet til regionen Ribera del Xúquer, hvor dyrkningen af sorten er optimal.

Forholdet mellem længde og diameter på kakifrugter fra det beskyttede område er lidt større end normalt, og frugternes ovale form er således mere udtalt. »Kaki Ribera del Xúquer« adskiller sig altså ved at være lidt mere aflang end normalt, hvilket giver frugterne fra det beskyttede område en helt særlig form. Hertil kommer, at de i gennemsnit er større end frugter fra andre produktionsområder på grund af det milde klima i området, hvor der ikke forekommer ekstreme temperaturudsving.

»Kaki Ribera del Xúquer« har også en karakteristisk intens rød farve og en sød smag, når den er moden, hvilket sker tidligere takket være betingelserne i området. Frugten kan ligeledes høstes, før den bliver moden, og metoden til at fjerne adstringensen gør det muligt at markedsføre den, når kødet er fast, meget sødt og har den smag, der er typisk for kakifrugter produceret i regionen Ribera del Xúquer.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Det hedder om regionen Ribera del Xúquer, at det er kakifrugten »Rojo brillantes« vugge, for det var i denne region, sorten opstod som følge af en spontan mutation, og den er i dag veletableret i regionen og på markedet.

De særlige jordbunds- og klimaforhold i det afgrænsede geografiske område afspejles i kakifrugtens egenskaber.

Kombinationen af det milde klima på grund af Middelhavets nærhed og de kolluviale dyrkningsarealer, som er resultatet af vandløbene Xúquer og Magro, der omgiver regionen, giver »Kaki Ribera del Xúquer« dens vigtigste specifikke egenskaber, dvs. en mere udtalt aflang form, der giver et større forhold mellem længde og diameter, en større frugt og en særlig farve, når den er moden.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

http://www.agricultura.gva.es/modificacion_pc_kakiriberadelxuquer

(1) EUT L 343 af 14.12.2012, s. 1.